《赠徐郎诗》
南北朝·费昶

汉水如鸡，昆山抵鹊。维皇多士，譬兹珠璞。皎皎名驹，昂昂野鹤。

思发泉涌，纸飞云落。射策除郎，明经拜爵。家盈鞶帨，人有丹雘。

车载斗量，束之高阁。

并海之斥，奕叶才雄。北邻稷下，南接淹中。礼无变俗，乐有正风。

舆人善诵，君子固穷。坐腰青紫，俯拾三公。

曰子大夫，有声有度。山东只立，关西独步。奋翮高云，扬镳远路。

王侯十辟，英杰三顾。貌若断山，心如武库。

昔闻旧矣，寤寐咏歌。我刺未书，君骖肯过。爱而不见，独抱萦波。

晨瞻洛汭，夕望江沱。方年已叔，乃遇萧何。

何用好仁，从游则变。何用祛鄙，万顷斯见。子亦绝伦，争驱前彦。

斧藻其德，雕龙其绚。

殷勤胶漆，留连琴酒。居徒壁立，妪亦粗丑。纺绩江南，躬耕谷口。

庭中三径，门前五柳。子若弹冠，余当结绶。

作者简介：南朝梁江夏人。乡里称其才，善为乐府，又作鼓吹曲，梁武帝以为才意新拔，赐绢十匹。